Diari Oficial de la Generalitat Valenciana


Sumari del DOGV 4879, del 09-11-2004 (2004/10235)

RESOLUCIÓ de 14 d'octubre de 2004, del president del Consorci Hospital General Universitari de València, per la qual es convoquen per a la seua provisió, pel sistema de lliure designació, diversos llocs de treball de caràcter assistencial, pertanyents al grup B, de l'esmentat Consorci, Convocatòria LD/02/2004.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4879

Data del DOGV
:   09-11-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/10490


Data del document
:   14-10-2004

Organisme emissor
:   Consorci Hospital General Universitari de València

Tipus de document
:   Resolució

Correcció d'errades

 Descriptors 

:   * administració regional
    * professió paramèdica
    * personal sanitari
    * concurs administratiu

RESOLUCIÓ de 14 d'octubre de 2004, del president del Consorci Hospital General Universitari de València, per la qual es convoquen per a la seua provisió, pel sistema de lliure designació, diversos llocs de treball de caràcter assistencial, pertanyents al grup B, de l'esmentat Consorci, Convocatòria LD/02/2004. [2004/Q10847]
  
Actualment hi ha al Consorci Hospital General Universitari de València diversos llocs de treball de caràcter assistencial, pertanyents al grup B, que s'especifiquen a l'annex II de la present resolució. Per tant, poden ser objecte de concurs per a la seua provisió ordinària, de conformitat amb el que establix el Conveni Col·lectiu vigent i la resta de normativa que li és aplicable.
  
Negociades prèviament en la Comissió Paritària de Conveni, les bases reguladores de la present convocatòria, de conformitat amb l'article 5 del Conveni Col·lectiu a què es fa referència.
  
Fent ús de les atribucions conferides en l'apartat primer, punt 2, de l'Acord de 12 de desembre de 2003, del Consell de Govern i del president del Consell, pel qual es deleguen atribucions en matèria de personal, de contractació administrativa i gestió econòmica en diversos òrgans del Consorci Hospital General Universitari de València, resolc:
  
Primer. Objecte
  
Convocar la provisió, mitjançant el sistema de lliure designació, de diversos llocs de treball de caràcter assistencial, pertanyents al grup B, del Consorci Hospital General Universitari de València, que s'indiquen a la relació de l'annex II, d'acord amb les bases que es publiquen a l'annex I de la present resolució.
  
Segon. Publicitat
  
Fer pública la convocatòria mitjançant la inserció en el Diari Oficial de la Generalitat Valenciana.
  
Tercer. Recursos
  
La present resolució és definitiva en via administrativa, i les persones interessades la podran impugnar mitjançant la interposició del recurs contenciós administratiu davant dels jutjats contenciosos administratius de la ciutat de València, en el termini de dos mesos, comptadors des de la publicació de l'acte recorregut, de conformitat amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Comú, així com en els articles 8, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Això no obstant, s'hi podrà interposar potestativament un recurs de reposició davant del mateix òrgan que va dictar l'acte que es recorre, en el termini d'un mes, comptador des del sendemà de la publicació, de conformitat amb els articles 116 i 117 de l'esmentada Llei 30/1992, segons la redacció modificada per la Llei 4/1999.
  
Tot això sense perjuí que s'utilitze qualsevol altre recurs que s'estime convenient segons dret.
  
València, 14 d'octubre de 2004.- El president del Consorci: Vicente Rambla Momplet.
  
ANNEX I
  
Bases de la convocatòria
  
Primera. Normes generals
  
1.1 Les presents bases tenen com a objecte regular la provisió, mitjançant el sistema de lliure designació, de diversos llocs de treball de caràcter assistencial, pertanyents al grup B, del Consorci Hospital General Universitari de València, que s'indiquen en la relació de l'annex II.
  
Segona. Requisits que han de complir els concursants
  
2.1 Podrà participar per a la provisió dels llocs de treball convocats el personal laboral de caràcter fix, o funcionari de carrera, del Consorci Hospital General Universitari de València, que complisca els requisits i condicions que per a cada lloc determina la convocatòria.
  
2.2 Estar en possessió de la titulació requerida per a accedir al lloc de treball a què concursa.
  
2.3 Tindre la capacitat funcional necessària per a l'exercici de les funcions pròpies del lloc.
  
2.4 No excedir l'edat de jubilació forçosa per al personal funcionari i estatutari.
  
2.5 No haver sigut separat mitjançant expedient disciplinari del servici de qualsevol administració o servici públic en els sis anys anteriors a la convocatòria, ni trobar-se inhabilitat amb caràcter ferm per a l'exercici de funcions públiques ni, si escau, per a la corresponent professió.
  
Tercera. Acreditació dels requisits
  
Els requisits exigits en la base segona hauran de complir-se el darrer dia del termini de presentació de sol·licituds, i mantindre's al llarg de tot el procés fins al moment de la presa de possessió.
  
Quarta. Sol·licituds
  
4.1 Els qui desitgen participar hauran de presentar l'oportuna sol·licitud i s'hauran d'ajustar necessàriament al model publicat com a annex III d'esta convocatòria. En este model, que inclou la manifestació de l'aspirant sobre el compliment dins el termini i en la forma escaient dels requisits establits en la base segona, es farà constar de forma expressa i concreta la plaça o places a què es desitja optar.
  
4.2 Les sol·licituds omplides com cal s'adreçaran al Consorci Hospital General Universitari de València, i es presentaran al Registre General d'este Consorci (av. Tres Creus, s/n, 46151 València), o mitjançant qualssevol de les formes establides en la Llei de Règim Jurídic de les Administracions Públiques i del Procediment Administratiu Comú, i s'advertix que en la sol·licitud haurà de figurar el segell del registre corresponent, tant a l'original com a la còpia de l'aspirant. Este segell acreditarà haver presentat la instància dins del termini establit a este efecte.
  
Si la sol·licitud es presenta a les oficines de Correus, s'haurà de lliurar obligatòriament en sobre obert perquè el funcionari estampe el segell de dates al lloc destinat per a això, tant a l'original com a la còpia de l'aspirant.
  
4.3 El termini de presentació de sol·licituds serà d'un mes, comptador des del sendemà de la publicació d'esta convocatòria en el Diari Oficial de la Generalitat Valenciana. Si el darrer dia del termini és inhàbil, s'entendrà prorrogat al primer dia hàbil següent.
  
4.4 La falta de qualsevol dels requisits anteriorment esmentats per a la presentació de sol·licituds dins el termini i en la forma escaient, determinarà l'exclusió de l'aspirant.
  
4.5 La consignació de dades falses a la instància, o a la documentació aportada pels aspirants, comportarà l'exclusió del concurs o la nul·litat de la plaça adjudicada si és el cas, sense perjuí de les mesures legals que corresponguen.
  
4.6 El domicili que figure a la instància serà el considerat a l'efecte de notificacions.
  
Cinquena. Documentació
  
5.1 Juntament amb la sol·licitud tots els concursants hauran d'aportar:
  
a) Fotocòpia compulsada del document nacional d'identitat.
  
b) Fotocòpia compulsada del títol acadèmic que corresponga, de conformitat amb els requisits i condicions dels llocs convocats.
  
c) Currículum professional, en el qual es resumisca la formació acadèmica, l'experiència professional i de gestió així com aquelles altres circumstàncies que el candidat desitge posar de manifest.
  
d) Memòria-projecte de gestió explicatiu de les línies fonamentals i objectius que s'han de desenvolupar, per a cada un dels llocs que se sol·liciten.
  
e) Certificat expedit per l'òrgan competent, en què es faça constar la condició de l'aspirant com a personal laboral o estatuari de caràcter fix, o funcionari de carrera, en la categoria professional i grup que corresponga, del Consorci Hospital General Universitari de València o de qualsevol administració pública.
  
Sisena. Admissió aspirants
  
6.1 Llista provisional d'aspirants admesos i exclosos.
  
Una vegada finalitzat el termini de presentació d'instàncies, l'òrgan competent del Consorci publicarà als taulers d'anuncis, la resolució per la qual s'aprova la llista provisional d'aspirants admesos i exclòs, i consignarà, si escau, la causa de l'exclusió.
  
Els concursants disposaran d'un termini de 10 dies hàbils des del sendemà de la data de publicació d'esta resolució a l'efecte d'esmenar la falta o acompanyar la documentació preceptiva si la sol·licitud d'admissió no complix els requisits exigits a la convocatòria, de conformitat amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu.
  
6.2 Llista definitiva d'aspirants admesos i exclosos.
  
Una vegada finalitzat el termini esmentat en la base 6.1, vistes les al·legacions i esmenats els defectes, si és procedent, es publicarà la resolució per la qual s'aprova la llista definitiva d'aspirants admesos i exclosos al concurs, en la mateixa forma que la provisional. Amb la publicació de la llista definitiva es donaran per contestades les al·legacions presentades contra la llista provisional.
  
Contra la resolució que aprove la llista definitiva d'aspirants admesos i exclosos, les persones interessades hi podran interposar els recursos que s'especifiquen en la base 14 de la present convocatòria.
  
Setena. La comissió de valoració
  
7.1 La comissió de valoració és l'òrgan col·legiat que té com a missió la redacció de la proposta de resolució, d'acord amb el que disposen les presents bases i la resta de normes que li són aplicables.
  
7.2 La comissió de valoració tindrà la consideració d'òrgan col·legiat de l'administració i, com a tal, estarà sotmés a les normes contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Els seus membres estaran sotmesos a les causes d'abstenció i recusació establides en la llei.
  
7.3 La comissió de valoració la nomenarà l'òrgan competent del Consorci mitjançant resolució, que es publicarà en el Diari Oficial de la Generalitat Valenciana, i estarà formada per set membres, i caldrà designar el mateix nombre de suplents, amb la composició següent: president o presidenta, secretari o secretària i cinc vocals, dels quals un el proposarà el Comité d'Empresa. El representant del Comité d'Empresa tindrà veu, però no vot.
  
7.4 A l'efecte de comunicacions i de la resta d'incidències, la comissió tindrà la seu a la Direcció de Recursos Humans del Consorci.
  
Huitena. Desenvolupament del procés
  
Valoració del currículum professional i de la memòria-projecte de gestió. La memòria consistirà en una anàlisi del lloc de treball sol·licitat, les seues característiques, condicions, mitjans necessaris, propostes de millora en el desenvolupament de la funcions i totes aquelles qüestions que l'aspirant considere d'interés o importància. La extensió de la memòria no podrà excedir 20 folis.
  
La valoració del projecte podrà incloure la realització d'una entrevista davant de la comissió de valoració sobre el seu contingut i abast, en la qual es valoraran els coneixements del lloc de treball sol·licitat, així com l'aptitud, l'eficàcia i l'experiència professional de l'aspirant i totes les circumstàncies que calguen per al millor desenvolupament de les funcions.
  
Novena. Resolució de la convocatòria i nomenament
  
La comissió de valoració avaluarà els mèrits d'acord amb la present convocatòria, i efectuarà una proposta de resolució motivada d'adjudicació no vinculant a través del director de Recursos Humans que s'elevarà al president del Consorci, el qual redactarà la resolució que siga procedent. Esta resolució es farà pública mitjançant la inserció en el Diari Oficial de la Generalitat Valenciana.
  
La convocatòria es podrà declarar deserta, mitjançant acord motivat, quan no concórreguen aspirants idonis per a l'exercici de les funcions.
  
No obstant això, el nomenament quedarà condicionat al reconeixement mèdic, efectuat pels Servicis de Salut Laboral del Consorci, que acredite l'aptitud psicofísica i capacitat de l'aspirant
  
Deu. Incorporació als llocs de treball
  
En la resolució del concurs per la qual es nomena a cada un dels aspirants seleccionats, s'indicarà el que corresponga pel que fa a la incorporació d'estos aspirants als llocs de treball.
  
Si en un aspirant seleccionat no concorren els requisits exigits a la convocatòria, el president del Consorci dictarà una resolució motivada en la qual és declararà la pèrdua dels drets de la plaça de què es tracte. Esta resolució es podrà impugnar en la forma establida en la base 13.
  
El personal nomenat per a l'exercici d'un lloc de treball pel procediment de lliure designació, l'autoritat que el va nomenar el podrà cessar discrecionalment.
  
Onze. Publicitat
  
Trets dels casos en què expressament es determine el contrari, les publicacions de les diferents actuacions relatives a la convocatòria es realitzaran als taulers d'anuncis de la Direcció de Recursos Humans del Consorci Hospital General Universitari de València. La comissió podrà determinar la conveniència d'utilitzar altres mitjans només als efectes informatius.
  
Dotze. Vinculació
  
Les presents normes vinculen el Consorci Hospital General Universitari de València a la comissió de valoració i als que participen en este procés.
  
Tretze. Recursos
  
La present convocatòria, les seues bases i tots els actes administratius que es dicten en la seua execució, tretes les actuacions de la comissió de valoració, es podran impugnar de conformitat amb el que disposa l'article 3 de la present resolució.
  
Tot això sense perjuí que s'utilitze qualsevol altre recurs que estime convenient al seu dret.
  
ANNEX II
  
Llocs de treball que es convoquen
  
1. Denominació: ATS - supervisor/a
  
Subcentre: 4543
  
Dir./servici: Direcció d'Infermeria
  
Grup de classificació: B
  
Complement de destinació: nivell 23
  
Forma de provisió: lliure designació
  
Requisits grup d'accés: grup B, categoria professional diplomat en Infermeria o equivalent (ATS/DUI)
  
Requisits específics: diplomat en Infermeria o equivalent (ATS/DUI)
  
2. Denominació: ATS - supervisor/a
  
Subcentre: 4529
  
Dir./servici: Radiologia.
  
Grup de classificació: B
  
Complement de destinació: nivell 23
  
Forma de provisió: lliure designació
  
Requisits grup d'accés: grup B, categoria professional diplomat en Infermeria o equivalent (ATS/DUI)
  
Requisits específics: diplomat en Infermeria o equivalent (ATS/DUI)
  
3. Denominació: fisioterapeuta - supervisor/a
  
Subcentre: 4524
  
Dir./servici: Rehabilitació
  
Grup de classificació: B
  
Complement de destinació: nivell 23
  
Forma de provisió: lliure designació
  
Requisits grup d'accés: grup B, categoria professional de fisioterapeuta o diplomat en Infermeria o equivalent (ATS/DUI).
  
Requisits específics: diplomat en Fisioteràpia o diplomat en Infermeria o equivalent (ATS/DUI) amb l'especialitat de Fisioteràpia.